
Odgovor na poslansko vprašanje dr. Franca Trčka v zvezi s spodbudami v zagon visoko-tehnoloških podjetij v povezavi z Interventnim zakonom

Predsednik Državnega zbora Republike Slovenije, Igor Zorčič, je dne 24. 6. 2020 Vladi Republike Slovenije (v nadaljnjem besedilu: vlada) posredoval pisno poslansko vprašanje dr. Franca Trčka (v nadaljnjem besedilu: poslanec) v zvezi s spodbudami v zagon visoko-tehnoloških podjetij v povezavi z Interventnim zakonom. 
Poslanec uvodoma navaja, da v Interventnem zakonu za odpravo ovir pri izvedbi pomembnih investicij za zagon gospodarstva po epidemiji COVID-19 (IZOOPIZG), razen nekaj redkih izjem, kjer so še izvedbeno vprašljive (lesno-predelovalna veriga, Magna), ne uvidi tistega, kar bi bilo najbolj potrebno po epidemiji COVID-19, zagon in spodbude inovativnemu visokotehnološkemu gospodarstvu, kar na primer pozna sosednja avstrijska Koroška, ki se načrtno usmerja tako v mikroelektroniko kot IKT. Nadalje poslanec ugotavlja, da je logika predlaganega zakona beton in asfalt, kar pomeni predvsem veliko zadolževanje, sočasno pa srednjeročno ne prinaša želenih multiplikativnih učinkov. 
Poslanec na vlado naslavlja naslednja vprašanja:
· Zakaj se v IZOOPIZG ne posveča v večji meri zagonu in spodbudam inovativnega visoko-tehnološkega gospodarstva?

· Ali lahko pričakujemo popravke IZOOPIZG v tej smeri ter časovno prevrednotenje začetka investicij?
· Če ne, kdaj in v kakšni obliki lahko pričakujemo spodbujanje high-tech re-industrializacije Slovenije?
Vlada na pisno poslansko vprašanje podaja naslednji odgovor:
Kot izhaja že iz 2. člena Interventnega zakona za odpravo ovir pri izvedbi pomembnih investicij za zagon gospodarstva po epidemiji COVID-19 (Uradni list RS, št. 80/20, v nadaljnjem besedilu: IZOOPIZG) je namen tega zakona omogočiti pospešen zagon pomembnih investicij v Republiki Sloveniji v najkrajšem možnem času po koncu epidemije COVID-19, kar bo omogočilo hitrejši zagon gospodarske aktivnosti in rasti na ključnih investicijskih sektorjih slovenskega gospodarstva in s tem hitrejše okrevanje slovenskega gospodarstva. Cilj zakona je, da se s koordinacijo postopkov pridobivanja mnenj, soglasij, dovoljenj in odločitev na podlagi področnih predpisov ter ustvarjanjem pogojev za odpravo ovir in učinkovito izvedbo pomembnih investicij pospeši njihova izvedba.
Spodbujanje visoke tehnološke re-industrializacije slovenskega gospodarstva je ena od prioritet  vlade in se že izvaja v okvirju Zakona o spodbujanju investicij in Zakona o spodbujanju skladnega regionalnega razvoja kot tudi v okviru različnih ukrepov, javnih razpisov in pozivov, ki so financirani s sredstvi iz evropskih strukturnih skladov in Kohezijskega sklada. S ciljem spodbujanje visoko tehnoloških investicij z visoko dodano vrednostjo je vlada v okviru Zakona o interventnih ukrepih za omilitev in odpravo posledic epidemije COVID-19 (ZIUOOPE) prav tako omilila pogoje za pridobitev subvencij za investicije. 
Na seznamu pomembnih investicij, ki ga je vlada (na podlagi kriterijev iz IZOOPIZG) določila na 21. redni seji dne 18. 6. 2020, so investicije iz različnih področij. Vse imajo v svoji dinamiki predviden začetek v letu 2020 ali 2021. 

V nadaljevanju je opisanih nekaj pomembnih investicij. 

1. Magna Steyer 

Projekt Magne Steyr v Občini Hoče-Slivnica je prva večja greenfield investicija po osamosvojitvi Slovenije. Investicija je umeščena na področje manj razvitih regij Vzhodne Slovenije (indeks razvojne ogroženosti Podravske regije je 133,4, UMAR, januar 2020) in bo kratkoročno ter dolgoročno prispevala k povečanju blagostanja. Študije namreč kažejo multiplikator delovnih mest v avtomobilski industriji na ravni 4,7 (1 delovno mesto neposredno ustvarjeno z novo investicijo privede do 3,7 dodatnih delovnih mest pri kooperantih in v drugih povezanih dejavnostih). Iz vloge Magne Steyr za ugotavljanje izpolnjevanja pogojev za strateško investicijo  izhaja, da bo investicija v prvih treh fazah prispevala k vsaj 3300 (neposrednim) novim delovnim mestom in da po vrednosti presega 600 mio EUR.
2. Krka d.d. 

Krka d.d., Novo mesto je eno izmed vodilnih generično farmacevtskih podjetij v Evropi in v svetu, ustanovljeno pred 66 leti. Že od samega začetka je ključna strategija podjetja vertikalna integracija, kar pomeni lasten razvoj in proizvodnjo API - aktivna farmacevtska učinkovina, kot tudi končnih izdelkov. V primerjavi z drugimi generičnimi farmacevtskimi podjetji v svetu, je Krkina prednost lastna proizvodnja in razumevanje oskrbovalne verige, ter s tem velika fleksibilnost. S to strategijo vodenja in organsko rastjo lastne proizvodnje oz. lastnih proizvodnih kapacitet in razvojnih kapacitet znotraj podjetja, bo ostala ena izmed vodilnih farmacevtskih generičnih firm v Evropi in v svetu.

Za to, da bo podjetje še naprej raslo mora nujno investirati v dodatne proizvodne kapacitete učinkovin v Krškem (Sinteza 2). Gre za investicijo z ocenjeno vrednostjo 160 mio EUR in 340 novimi delovnimi mesti. Projekt Sinteza 2 zajema projektiranje in izgradnjo 4 novih objektov na lokaciji, ob že zgrajenem in obratujočem objektu Sinteza 1 (poleg tovarne Vipap Krško):
· Sinteza 2 

· Kemijsko analitski center (KAC1) 

· Skladišče tekočin surovin (STS) 

· Čistilna naprava (ČN) 
3. Ekonomsko poslovna cona Zalog z industrijsko cesto

Na območju Zaloga v Ljubljani je obstoječa gospodarska cona Zalog skupne površine 50,8 ha. Del te gospodarske cone površine 3,5 ha je še nezaseden oziroma nerazvit. Obstoječa gospodarska cona Zalog se sooča predvsem z neurejenim prometnim stanjem, saj ves promet do gospodarske cone poteka skozi naseljeni del Zaloga. Neurejeno prometno stanje povzroča povečan hrup in onesnaženost z izpušnimi plini in prašnimi delci ter zmanjšuje prometno varnost v poseljenem delu Zaloga. Zaradi neurejenega prometnega stanja na celotnem območju pa se gospodarska cona Zalog tudi ne more v celoti ustrezno razvijati. Namen projekta Ekonomsko-poslovna cona Zalog z Industrijsko cesto (v nadaljevanju EPC Zalog z Industrijsko cesto) je zgraditi novo Industrijsko cesto s pripadajočo infrastrukturo za namen delovanja celotne gospodarske cone Zalog in prometno ter infrastrukturno dograditev EPC Zalog.
4. Izgradnja poslovno ekonomske cone Nova Gorica – Kromberk

Izgradnja poslovno-ekonomske cone Nova Gorica-Kromberk bo zagotovila manjkajoče komunalno opremljene in prometno dostopne površine za opravljanje oz. širitev poslovne dejavnosti mikro, malih in srednje velikih podjetij. Investicija je namenjena tako lokalnim kot tudi zunanjim potencialnim investitorjem (podjetnikom), ki bodo v Mestno občino Nova gorica pripeljali nove dejavnosti ali razširjali obstoječe ter s tem ustvarili dodatna delovna mesta. Namen investicije je tudi prispevati k povečanju dodane vrednosti podjetij ter nenazadnje posredno izboljšati privlačnost Mestne občine Nova Gorica tako za gospodarsko aktivnost kot za naseljevanje. 
5. Proizvodna linija za iverne plošče 

Podjetje Yildiz Entegre Adria d.o.o., bo vpeljalo nove in moderne tehnologije v proizvodnjo ivernih plošč. V okviru zadevnega investicijskega projekta bo proizvajalo iverne plošče in lepljene iverne plošče v občini Dravograd, in sicer na lokaciji nekdanje tovarne Lesna TIP. Investitor bo povezovalni člen naravnih gozdnih virov ter delovno intenzivne pohištvene panoge v Sloveniji. V okviru investicijskega projekta se predvideva 207 novih delovnih mest, ki bodo ustvarjena najkasneje v treh letih od datuma zaključka investicijskega projekta.
Iverne plošče so lesni ploščni kompozit z največjim proizvodnim deležem med lesnimi ploščnimi kompoziti. Ne glede na to, kje se iverne plošče uporabijo (gradnja, pohištveni nameni), pa se s končanjem dobe uporabe njihova "življenjska" pot ne zaključi. Le-te lahko po koncu uporabe recikliramo, torej jih lahko ponovno predelamo in uporabimo za izdelavo ivernih plošč. Posledično se s tem zmanjša poraba lesne surovine oz. lahko govorimo o celoviti rabi lesne mase (krožno gospodarstvo).
6. Žaga Otiški vrh – proizvodnja konstrukcijskega lesa za gradbeništvo

Investitor bo z realizacijo projekta posodobil tehnologijo obstoječe žage v Otiškem vrhu, s čemer bo proizvodnjo razreza lesa povečal s sedanjih 50.000 m³ na 100.000 m³ okroglega lesa. V sklopu investicije je predvidena gradnja mehaniziranega skladišča za pripravo hlodovine s krojenjem in lupljenjem hlodovine ter postavitev nove hale za žagalno in sortirno linijo.

Investicija v Otiškem Vrhu bo tako eden največjih lesno predelovalnih obratov v Sloveniji z dobro prometno infrastrukturo. Lokacija v Otiškem vrhu je opredeljena kot strateška lokacija za razvoj lesno-predelovalne industrije. 
7. Center na Notranjskem - Center za zbiranje lesa ter proizvodnja lepljenega lameliranega lesa

Načrtovana proizvodnja obsega izdelavo lepljenega lameliranega lesa in dolžinsko spojenega konstrukcijskega masivnega lesa. Lepljeni nosilci so tehnološko sodobni gradbeni elementi, ki se jih uporablja za ostrešja ali ogrodja lesenih in drugih hiš, uporabljajo se lahko tudi pri gradnji infrastrukturnih objektov (mostovi). Uporaba lesenih lepljenih nosilcev se v gradbeni panogi strmo povečuje in trenutno povpraševanje presega obstoječo ponudbo. Trenutno v Sloveniji ni večjih centrov, ki bi se ukvarjali z zbiranjem in proizvodnjo lesenih lepljenih nosilcev oz. lameliranega lepljenega lesa. Z investicijo so planirane tudi redne zaposlitve.
8. Center na Koroškem - Center za zbiranje lesa ter proizvodnjo križno lepljenega lesa

V sklopu investicije je predvidena vzpostavitev proizvodnje gradbenega konstrukcijskega lesa, in sicer križno lepljenih lesenih plošč (CLT elementov). Trenutno namreč v Sloveniji ni večje proizvodnje križno lepljenih lesenih plošč.

Križno lepljen les ima trenutno izrazite prednosti pri uporabi v gradnji v primerjavi z ostalimi gradbenimi elementi iz lesa, na Evropskem trgu pa se potreba po tovrstnih konstrukcijskih elementih povečuje. Gradnja objektov iz križno lepljenega lesa, se zaradi prednosti v gradnji ter samega materiala pred ostalimi, močno povečuje in z vzpostavitvijo centra napredne predelave žaganega lesa, bi družba Slovenski državni gozdovi, d.o.o., aktivno omogočala nadaljnji razvoj perspektivnih gozdno lesnih verig. Z investicijo so planirane tudi redne zaposlitve.

9. Lesno predelovalni center v Loški dolini

Naložba v posodobitev obrata na lokaciji Snežnik (nova žaga) ter pripadajoče infrastrukture bo glede na opravljene tehnične in tržne analize omogočila razrez lesa v letnem obsegu do 100.000 m³ hlodovine. S tem bi spodbudili tudi proizvodnjo izdelkov pohištvene industrije.
Z vzpostavitvijo lesno predelovalnega centra se bo preprečil izvoz tisočih kubičnih metrov lesa v Avstrijo in Italijo, obenem pa se bodo v regiji, kjer je visoka brezposelnost, zagotovila nova delovna mesta.
10. Lesno-predelovalni center

Vzpostavitev centra za mokro in suho skladiščenje je malenkost drugačna kot za preostale tri centre, saj je zraven finančnih učinkov, cilj vzpostavitve centra nastajanje tudi drugih pozitivnih učinkov, ki imajo neposredne in posredne vplive na celoten trg gozdno-lesnih sortimentov v Sloveniji. Primarni cilji mokrega skladiščenja so preprečevanje izgube vrednosti cena lesa v primeru ujm in doseganje višje prodajne cene gozdno-lesnih sortimentov na trgu.
Trenutno v Sloveniji nimamo oblikovanega skladišča za gozdno-lesne sortimente, kjer bi lahko izvajali mokro skladiščenje. S postavitvijo takšne infrastrukture na Štajerskem območju se geografsko skušamo približati območju z največjim deležem smreke v gozdovih, saj bi skladišče nudilo možnost uporabe tudi zasebnim lastnikom gozdov. S skladiščenjem v obdobju izrazito nizkih cen in prodajo v obdobju, ko se cene stabilizirajo na normalnih ravneh, bi preprečili zmanjšanje prihodkov iz prodaje lesa.

